L’equip cadet masculí del Club Handbol Burjassot lluita pel títol de lliga
2025-07-24

Una vegada aconseguit l’ascens, l’equip cadet masculí del Club Handbol Burjassot vol culminar la temporada amb el títol. Els pupils d’Álex López Sanfeliu lluitaran diumenge que ve 12 de febrer, a partir de les 16.00 hores, en el Pavelló Municipal de Loriguilla, per aconseguir el títol de lliga en un partit en el qual s’enfrontaran a l’equip celeste de El Pilar.

Després d’una temporada immaculada plena d’èxits, els xics del cadet masculí buscaran alçar-se amb el títol. Lluny queda la pretemporada o els primers partits on a poc a poc van aconseguir créixer i crear un grup rocós, seriós i amb molta faena a l’esquena.

El canvi d’entrenador va ser fonamental, tal com han assenyalat des del club burjassoter, i és que, des del primer moment, Álex va demostrar als seus jugadors que amb treball, respecte i humilitat es poden arribar a aconseguir grans assoliments.

Van aconseguir passar totes les rondes prèvies i van quedar enquadrats contra una de les millors pedreres de la Comunitat, Maristes d’Algemesí. Després d’unes semifinals, a doble partit, amb marcadors molt ajustats, van aconseguir el passe a la final que, amb l’ascens ja reeixit, pot permetre jugar l’autonòmic si s’aconsegueix el títol i se supera al quart classificat de categoria autonòmica, on jugaran el curs pròxim.

Des del club han remarcat l’orgull de pares i mares que els han estats secundant des del primer dia i l’orgull per al club de tindre un grup tan compromés que, “de ben segur, ens faran vibrar el diumenge”.